شەفەق نیوز/ سایت "ئای ٢٤ نیوز" لە
زوان چەن سەرچەوەیگ وت: سوریەیل داوا لە ئیران کردنە واز بارێد لە پەلامارداین ئیسرائیل
لە زەویەیل سوریا، تا نەڕەسێدە جەنگ گەورەیگ.
ئەو راپۆرت ئیسرائیلیە ک ئاژانس شەفەق نیوز ئەڵگەردانی
کرد، پشت وە چەن سەرچەوەیگ بەساد، لەناویان "سەرچەوەیگ لە دیمەشق" ک رووژنامەی
نیویۆرک تایمز ئەمریکی وەگورەی قسە کردیە.
راپۆرتە ئیسرائیلیەگە لە زوان تۆێژینەر ئیرانی
قەیس قورەیشی لە لەندەن کرد ک وت نزیکە لە حکومەت ئیران، وتیە هیزەیلیگ هاوپەیمان ئیران
لە ناوچەگە گردەوبوینیگ لەبان ئەنتەرنێت وەرجە ساڵیگ کردنە، لەناوی باس ئەوە کردنە
ک چوین بەرسڤ پەلامارەیل ئیسرائیل لەبان سوریا بیریەێد ک شوینەیلیگ ئیرانی کەنە ئامانج.
راپۆرتەگە دیاری کرد ک پسپۆڕەیلیگ سەربازی لە
سوریا و عراق ویەمەن و حزبولڵای لوبنان و هیز قودس لە سوپای پاسداران ئیران لەناو ئەو
گردەوبوین ئەلیکترۆنیە بەشدار بوینە.
وتیش: لەناو گردەوبوینەگە، وەرپرسەیلیگ سوری
داوا لە ئیران و هاوپەیمانەیلی کردنە واز لە پەلامارداین ئیسرائیل لەخاک سوریا بارن،
و ئی هەڵویستە هیشت هیزیل هاوپەیمان ئیران پەلامار شوینەیلیگ ئەمریکی لەجیای ئەوە بیەن،
ئەوەیش وە ئومید زوورکردن ئەمریکا لەبان ئیسرائیل تا گورزەیلی لەبان سوریا بووسنێد.
وەرپرسەیلیگ ئەمریکی ناودیار ئەرا نیویۆرک
تایمز وتن: پەلامارەیل فڕۆکەیل بێفڕۆکەوان لەبان سەربازگەی تەنف ئەمریکی لە سوریا لە
١٥ی ئاب، فرە لە پەلامارەیل وەرین ئاڵووزتر بوی، و شایەت تەقەلایگ لەلایەن ئیران بوود
تا بەرسڤ پەلامارەیل ئیسرائیل بکەێد.
راپۆرتەگە وتیش: وەرجە یەک رووژ لە پەلامارەگەی
تنەف، سێ سەرباز سوری وە گورزەیل ئیسرائیل لەبان شار تەرتووس و نزیک دیمەشق کوشیان.
ئەڵگەردان: ئاژانس شەفەق نیوز
